Document ID: 32009D0374

KOMISSION PÄÄTÖS,
tehty 8 päivänä toukokuuta 2009,
Bulgarian ja Romanian liittymisasiakirjan liitteen VII lisäyksen B muuttamisesta Romanian tiettyjen liha-, siipikarjanliha-, kala- sekä maito- ja maitotuotealan laitosten osalta
(tiedoksiannettu numerolla K(2009) 3390)
(ETA:n kannalta merkityksellinen teksti)
(2009/374/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon Bulgarian ja Romanian liittymisasiakirjan ja erityisesti sen liitteessä VII olevan 5 luvun B jakson I alajakson e alakohdan,
sekä katsoo seuraavaa:
(1)
Elintarvikehygieniasta 29 päivänä huhtikuuta 2004 annetussa Euroopan parlamentin ja neuvoston asetuksessa (EY) N:o 852/2004 (1) ja eläinperäisiä elintarvikkeita koskevista erityisistä hygieniasäännöistä 29 päivänä huhtikuuta 2004 annetussa Euroopan parlamentin ja neuvoston asetuksessa (EY) N:o 853/2004 (2) säädetään tietyistä kyseisten asetusten soveltamisalaan kuuluvien laitosten rakenteellisista vaatimuksista.
(2)
Bulgarian ja Romanian liittymisasiakirjan liitteessä VII olevan 5 luvun B jakson I alajakson a alakohdassa määrätään, että tiettyjä edellä mainituissa asetuksissa vahvistettuja rakenteellisia vaatimuksia ei sovelleta liittymisasiakirjan liitteen VII lisäyksessä B lueteltuihin Romanian laitoksiin ennen 31 päivää joulukuuta 2009, jos tietyt edellytykset täyttyvät.
(3)
Laitosten siirtymävaiheen aikana niistä peräisin olevia tuotteita saisi ainoastaan saattaa kotimaan markkinoille tai käyttää jatkojalostukseen siirtymävaiheessa olevissa Romanian laitoksissa.
(4)
Bulgarian ja Romanian liittymisasiakirjan liitteen VII lisäystä B on muutettu komission päätöksillä 2007/23/EY (3), 2007/710/EY (4), 2008/465/EY (5) ja 2008/720/EY (6).
(5)
Tietyt Romanian liha-, siipikarjanliha-, kala- sekä maito- ja maitotuotealan laitokset ovat saattaneet päätökseen tarvittavat uudistukset ja täyttävät nyt täysin yhteisön lainsäädännössä asetetut vaatimukset. Lisäksi tietyt laitokset ovat lopettaneet toimintansa. Kyseiset laitokset olisi siksi poistettava siirtymäajan piiriin kuuluvien laitosten luettelosta.
(6)
Bulgarian ja Romanian liittymisasiakirjan liitteen VII lisäystä B olisi sen vuoksi muutettava.
(7)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Poistetaan tämän päätöksen liitteessä luetellut laitokset Bulgarian ja Romanian liittymisasiakirjan liitteen VII lisäyksestä B.
2 artikla
Tämä päätös on osoitettu kaikille jäsenvaltioille.
Tehty Brysselissä 8 päivänä toukokuuta 2009.

Labels: 0
18
15
17